钦定古今图书集成/明伦汇编/人事典/第111卷 > 颜氏家训 > 《养生篇》
## 钦定古今图书集成/明伦汇编/人事典/第111卷 > 颜氏家训 > 《养生篇》

神仙之事，未可全诬。但性命在天，或难种植，人生居
世，触途牵𦄌。幼少之日，既有供养之勤；成立之年，便
增妻孥之累。衣食资须，公私劳役，而望遁迹山林，超
然尘滓，千万不过一尔。加以金玉之费，𬬻器所须，益
非贫士所办。学如牛毛，成如麟角，华山之下，白骨如
莽，何有可遂之理。考之《内教》，“纵使得仙，终当有死，不
能出世。不愿汝曹专精于此。若其爱养神明，调护气
息，慎节起卧，均适寒暄，禁忌食饮，将饵药物，遂其所
禀，不为夭折者，吾无间然。诸药饵法，不废世务也。”庾
肩吾常服槐实，年七十馀，目看细字，须发犹黑。邺中
朝士有单服杏仁、枸杞、黄精木车前，得益者甚多，不
能一一说尔。吾尝患齿，摇动欲落，饮“食热冷，皆苦疼
痛，见《抱朴子》牢齿之法，早朝叩齿三百下为良，行之
数日即平愈。”今恒持之，此辈小术，无损于事，亦可修
也。凡欲饵药，陶隐居《太清方》中，总录甚备，但须精审，
不可轻服。近有王爱州在邺学服松脂，不得节度，肠
塞而死，为药所误者甚多。夫养生先须虑祸，全身保
性，有此生然后养之，勿徒养其无生也。单豹养于内
而丧外，张毅养于外而丧内，前贤所戒也。嵇康著《养
生之论》，而以傲物受刑；石崇冀服饵之征，而以贪溺
取祸，往世之所迷也。夫生不可不惜，不可苟惜。涉险
畏之途，干祸难之事，贪欲以伤生，谗慝而致死，此君
子之所惜哉！行诚孝而见贼，履仁义而得罪，丧身以
全家，“泯躯而济国，君子不咎也。”自乱离以来，吾见名
臣贤士，临难求生，终为不救，徒取窘辱，令人愤懑。侯
景之乱，王公将相，多被戮辱，妃主姬妾，略无全者，唯
吴郡太守张嵊，建义不捷，为贼所害，辞色不挠。及鄱
阳王世子谢夫人登屋诟怒，见射而毙。夫人，谢遵女
也，何贤智操行若此之难，婢妾引决若此之易，悲夫。